<classify> NAIBU Waziri wa Fedha na Mipango, Dk Ashatu Kijaji ameagiza kurejeshwa mara moja katika kituo chake cha kazi cha awali, dereva wa Kituo cha Afya Bitale, kilichoko Kata ya Bitale katika Halmashauri ya wilaya ya Kigoma baada ya kubainika kuwa gari la kubeba wagonjwa kituoni hapo halina dereva.Dk Kijaji alitoa agizo hilo kwa Mkurugenzi Mtendaji wa halmashauri hiyo, alipotembelea kituo hicho cha afya kukagua ujenzi wa majengo mapya ya kituo hicho yatakayogharimu Sh milioni 400 baada ya Mganga Mfawidhi wa Kituo cha Afya Bitale, Dk Norbert Nshemetse kueleza upungufu wa watumishi wa kituo hicho akiwemo dereva.Dk Nshemetse pamoja na kumshukuru Rais John Magufuli kwa kuwapatia gari la wagonjwa katika kituo hicho, alisema gari hilo halina dereva baada ya dereva wake kuhamishiwa katika Ofisi ya Mkurugenzi Mtendaji wa Halmashauri ya Wilaya ya Kigoma Julai, mwaka huu.Tunaposema thamani ya fedha ni pamoja na mambo haya, gari lipo lakini halina dereva. Mkurugenzi, mrejeshe dereva huyo hapa wewe tafuta dereva mwingine, Mwenyekiti wa Halmashauri na Mkuu wa Wilaya hebu lisimamie hili, ameagiza.Naibu waziri huyo alitembelea kituo hicho cha afya kilichopata Sh milioni 400 kwa ajili ya ujenzi wa majengo saba, ikiwemo jengo la wazazi, maabara, jengo la kuhifadhia maiti, wodi ya watoto, nyumba ya mtumishi, jengo la mionzi, kliniki ya mama, baba na mtoto na kuweka mfumo wa teknolojia ya Habari na Mawasiliano Tehama.  <topic>: KITAIFA 